Diari Oficial de la Generalitat Valenciana


Sumari del DOGV 8585, del 05-07-2019 (2019/6786)

ORDRE 1/2019, de 2 de juliol, de la Conselleria d'Educació, Cultura i Esport, per la qual es modifica l'Ordre 84/2016, de 12 de desembre, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de subvencions a la producció editorial.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8585

Data del DOGV
:   05-07-2019

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2019/6786

CVE
:   SWRK-R-6575-4569

Data del document
:   02-07-2019

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDRE 1/2019, de 2 de juliol, de la Conselleria d'Educació, Cultura i Esport, per la qual es modifica l'Ordre 84/2016, de 12 de desembre, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de subvencions a la producció editorial. [2019/6786]  
PREÀMBUL  
  
La Generalitat, segons estableix l'article 49.1.4 de l'Estatut d'Autonomia, té la competència exclusiva en matèria de cultura. D'acord amb això, resulta oportú ajudar la consolidació creativa i industrial de les empreses editorials valencianes dedicades a la producció editorial.  
  
Així mateix, per tal de fomentar les peculiaritats del poble valencià i procurar la recuperació de la llengua pròpia, d'acord amb l'article 6.5 de l'Estatut d'Autonomia de la Comunitat Valenciana, i l'article 25.4 de la Llei 4/1983, de 23 de desembre, d'ús i ensenyament del valencià, la Generalitat donarà suport a totes les accions que estiguen encaminades a l'edició, el desenvolupament i la promoció del llibre valencià, amb un tractament específic als que siguen editats en valencià.  
D'altra banda, la Carta Europea de les Llengües Regionals o Minoritàries garanteix una protecció especial del valencià com a llengua oficial de la Comunitat Valenciana.  
La Generalitat està fortament compromesa amb la conservació, la protecció i la promoció del patrimoni cultural valencià i, consegüentment, amb fomentar totes les activitats conduents a fer present el valencià en l'àmbit de la creació literària. Una prova d'aquest fet és que, de conformitat amb l'article 164.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, per Resolució de 30 d'agost de 2016 del conseller d'Educació, Investigació, Cultura i Esport, es va aprovar el Pla estratègic de subvencions 2016-2019 de la Conselleria d'Educació, Investigació, Cultura i Esport, que inclou una línia de subvenció a la producció editorial.  
  
Per l'Ordre 84/2016, de 12 de desembre, de la Conselleria d'Educació, Investigació, Cultura i Esport, es van establir les bases reguladores per a la concessió de subvencions a la producció editorial de llibres publicats en castellà i valencià.  
Els criteris de l'Ordre 84/2016, de 12 de desembre, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de subvencions a la producció editorial romanen plenament vigents, però resulta necessària una modificació d'aquesta norma, especialment en tot el que fa referència a l'aplicació dels reglaments de la Comissió Europea, per a adaptar-la a les noves necessitats i la realitat social actual, i atendre degudament les característiques, condicions i necessitats de la producció editorial produïda a la Comunitat Valenciana i per a afavorir i facilitar l'accés a les ajudes públiques de la Generalitat.   
D'acord amb el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, aquestes bases no necessiten notificació a la Comissió Europea perquè no és aplicable l'article 107, apartat 1, del Tractat de Funcionament de la Unió Europea (TFUE), ja que les subvencions que s'atorgaran estan considerades com a ajudes a la cultura i la conservació del patrimoni i estan d'acord amb les finalitats i les activitats que estableix l'article 53 del Reglament (UE) número 651/2014, de la Comissió, de 17 de juny de 2014, pel qual es declaren determinades ajudes compatibles amb el mercat interior en aplicació dels articles 107 i 108 del Tractat de Funcionament de la Unió Europea.  
  
Així mateix, en la tramitació d'aquesta norma s'han respectat els principis de bona regulació previstos en l'article 129 de la Llei 39/2015, d'1 d'octubre, del procediment administratiu comú de les administracions públiques: principis de necessitat, eficàcia, proporcionalitat, seguretat jurídica, transparència i eficiència.  
Respecte dels principis de necessitat i eficàcia, la norma s'adequa a un objectiu d'interés general, com és ampliar en la gestió de subvencions a la producció editorial el principi de concurrència, així com els principis d'objectivitat, igualtat i no-discriminació.  
Igualment, la norma s'ajusta al principi de proporcionalitat, ja que conté la regulació imprescindible per a atendre els objectius que es pretenen assolir.  
El principi de seguretat jurídica també es compleix, ja que la norma s'ha elaborat de manera coherent amb la resta de l'ordenament jurídic, nacional i de la Unió Europea, amb la intenció de mantindre un marc normatiu estable, predictible, integrat i clar.  
A més, durant la tramitació de la norma ha quedat garantit el principi de transparència amb la publicació oficial del projecte normatiu en el DOGV, a l'efecte que puga ser conegut per la ciutadania aquest text mitjançant el tràmit d'informació pública.  
Així mateix, s'han seguit les regles de procediment per a l'elaboració dels reglaments autonòmics contingudes en l'article 43 de la Llei 5/1983, de 30 de desembre, del Consell.  
En aplicació del principi d'eficiència, la regulació plantejada no implica càrregues administratives innecessàries o accessòries ni més consum dels recursos públics.  
Per tot això, i en virtut de les atribucions que em confereixen l'article 28 de la Llei 5/1983, de 30 de desembre, de la Generalitat, del Consell; l'article 160.2 de la Llei 1/2015 esmentada i el Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport; a proposta de la Direcció General de Cultura i Patrimoni, una vegada complits el tràmit d'audiència i els tràmits que estableix el Decret 24/2009, de 13 de febrer, sobre la forma, l'estructura i el procediment d'elaboració dels projectes normatius de la Generalitat, després d'haver informat sobre aquesta ordre prèviament a l'Advocacia de la Generalitat i la Intervenció Delegada i conforme amb el Consell Jurídic Consultiu de la Comunitat Valenciana,  
  
  
ORDENE  
  
Article únic  
Es modifiquen els articles 9, 13, 15 i 19 de l'Ordre 84/2016, de 12 de desembre, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de subvencions a la producció editorial, que queden redactats d'acord amb l'annex únic.  
  
  
DISPOSICIÓ ADDICIONAL  
  
Única. Regla de despeses  
L'aplicació i el desenvolupament posterior d'aquesta ordre no poden tindre gens d'incidència en la dotació de tots i cada un dels capítols de despeses assignats a la conselleria competent en matèria de cultura i, en tot cas, hauran de ser atesos amb els seus mitjans personals i materials.  
  
  
DISPOSICIÓ FINAL  
  
Única. Entrada en vigor  
Aquesta ordre entrarà en vigor l'endemà de ser publicada en el Diari Oficial de la Generalitat Valenciana.  
  
València, 2 de juliol de 2019  
  
El conseller d'Educació, Cultura i Esport,  
VICENT MARZÀ I IBÁÑEZ  
  
  
ANNEX ÚNIC  
Nova redacció dels preceptes afectats per la modificació parcial de l'Ordre 84/2016, de 12 de desembre, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de subvencions a la producció editorial  
  
  
U  
Article 9. Procediment de concessió  
L'últim paràgraf de l'article 9.4 queda redactat de la manera següent:  
«L'import que pot percebre cada persona beneficiària en cada una de les àrees o modalitats no podrà superar el percentatge fixat en la resolució corresponent de convocatòria de subvencions regulada per aquestes bases i, en tot cas, no podrà superar el 70 % dels costos subvencionables.  
Les ajudes es concediran per a les finalitats i les activitats previstes en l'article 53.2.f del Reglament (UE) 651/2014, de la Comissió, de 17 de juny de 2014 (a partir d'ara, Reglament (UE) 651/2014), i consistiran en ajudes al funcionament, els costos subvencionables de les quals estaran d'acord amb el que indica el mateix article en l'apartat 5.d, e, f.  
  
Seran subvencionables els costos d'edició, inclosos els contractes d'autoria, les retribucions de traductors/es i dels editors/es, altres costos editorials (correccions de proves, revisió) costos de compaginació i preimpressió i els costos d'impressió.  
No podran ser subvencionades les publicacions de periòdics i revistes.»  
  
Dos  
Article 13. Règim de pagament de la subvenció  
L'article 13.2 queda redactat així:  
«2. L'aportació de la conselleria competent en matèria del llibre podrà ser, com a màxim, del 70 % del cost de les despeses que es facen. Les persones beneficiàries hauran d'aportar a càrrec del seu pressupost la part no finançada per la Generalitat.»  
  
Tres  
L'article 15 queda redactat de la manera següent:  
«Article 15. Compatibilitat amb altres subvencions i ingressos  
1. Les ajudes amb costos subvencionables identificables, exemptes en virtut del Reglament (UE) 651/2014, podran acumular-se amb:  
a) Qualsevol altra ajuda estatal sempre que aquestes mesures d'ajudes es referisquen a costos subvencionables identificables diferents.  
b) Qualsevol altra ajuda estatal corresponent, parcialment o totalment, als mateixos costos subvencionables, únicament si aquesta acumulació no supera la intensitat d'ajuda o l'import d'ajuda més elevats aplicables a l'ajuda esmentada en virtut del Reglament (UE) 651/2014, de la Comissió, relatiu al càlcul dels costos subvencionables.  
  
2. Així mateix, les ajudes concedides no podran superar els límits establits en l'article 4.z del reglament modificat esmentat.  
3. Aquestes ajudes no s'acumularan a ajudes de minimis relatives als mateixos costos subvencionables si l'acumulació dona lloc a una intensitat d'ajuda superior a l'establida en el capítol III del Reglament.  
4. Les ajudes que es concedisquen estaran subjectes al que determina l'article 1 del Reglament general d'exempció per categories RGEC (DOUE L 156, 20.06.2017), el qual constitueix el Reglament (UE) 2017/1084 de la Comissió, de 4 de juny de 2017, pel qual es modifica el Reglament (UE) núm. 651/2014 i el Reglament (UE) núm. 702/2014.  
5. No es podran concedir les ajudes a empreses subjectes a una ordre de recuperació pendent, després d'una decisió prèvia de la Comissió que haja declarat una ajuda concedida pel mateix estat membre il·legal i incompatible amb el mercat interior, ni a empreses en crisi.»  
  
Quatre  
L'article 19 queda redactat així:  
«Article 19. Comunicació a la Comissió Europea  
Segons l'article 3.2 del Decret 128/2017, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, aquestes bases reguladores per a la concessió de subvencions no requereixen notificar la Comissió Europea, ja que les subvencions que s'atorgaran estan d'acord amb les finalitats i les activitats que s'estableixen en l'article 53 del Reglament (UE) número 651/2014, de la Comissió, de 17 de juny de 2014, pel qual es declaren determinades ajudes compatibles amb el mercat interior en aplicació dels articles 107 i 108 del Tractat de Funcionament de la Unió Europea.»